“กรมอุตุฯ” เตือนภาคเหนือ-อีสาน รับมือฝนตกหนัก! อิทธิพลพายุดีเปรสชัน “มู่หลาน” วันนี้
กรมอุตุนิยมวิทยา เตือนภาคเหนือ-อีสาน รับมือฝนตกหนักอิทธิพลพายุดีเปรสชัน “มู่หลาน” วันนี้ โดยภาคเหนือได้แก่ จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน แพร่ อุตรดิตถ์ ตาก และพิษณุโลก ส่วนภาคตะวันออกเฉียงเหนือ ได้แก่่ จังหวัดเลย หนองบัวลำภู หนองคาย และอุดรธานี
กรมอุตุนิยมวิทยา เตือนภาคเหนือ-อีสาน รับมือฝนตกหนัก! อิทธิพลพายุดีเปรสชัน “มู่หลาน” วันนี้
12 ส.ค. 2565

กรมอุตุนิยมวิทยา ออกประกาศ เรื่อง “พายุดีเปรสชัน มู่หลาน” ฉบับที่ 12 ลงวันที่ 12 สิงหาคม 2565 โดยระบุว่า เมื่อเวลา 01.00 น. พายุดีเปรสชัน “มู่หลาน” บริเวณมณฑลยูนนานตอนใต้ ประเทศจีน ได้อ่อนกำลังลงเป็นหย่อมความกดอากาศต่ำกำลังแรงแล้ว และเคลื่อนเข้าปกคลุมประเทศจีนตอนใต้ ประเทศเมียนมาตอนบน และประเทศลาวตอนบน ทำให้มีฝนตกหนักถึงหนักมากบางแห่งในภาคเหนือ และภาคตะวันออกเฉียงเหนือ
ดังนั้นขอให้ประชาชนบริเวณดังกล่าว ระวังอันตรายจากฝนตกหนักถึงหนักมาก และฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่าน และพื้นที่ลุ่มไว้ด้วย
โดยจังหวัดที่คาดว่าจะมีฝนตกหนักถึงหนักมากบางแห่ง มีดังนี้
วันที่ 12 สิงหาคม 2565
ภาคเหนือ: จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน แพร่ อุตรดิตถ์ ตาก และพิษณุโลก
ภาคตะวันออกเฉียงเหนือ: จังหวัดเลย หนองบัวลำภู หนองคาย และอุดรธานี
สำหรับมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยมีกำลังปานกลาง ทำให้คลื่นลมบริเวณทะเอันดามันตอนบนมีกำลังปานกลาง โดยมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนทะเลอันดามันตอนล่างและอ่าวไทยตอนบนมีคลื่นสูง 1-2 เมตร บริเวณที่มีฝนฟ้าคะนองคลื่นสูงประมาณ 2 เมตร ขอให้ชาวเรือเดินเรือด้วยความระมัดระวัง